arnastofnun/IGC-2024 huggingface dataset:
Þjóðaratkvæði

Oddamenn stjórnarflokkanna hafa báðir sagt, að ekki verði reynt að hunza synjun forsetans á fjölmiðlafrumvarpinu. Því verður almenn þjóðaratkvæðagreiðsla um málið síðar í sumar eða í haust. Ef atkvæðagreiðslan dregst fram eftir hausti, væru stjórnaflokkarnir að brjóta ákvæði í stjórnarskránni.

Halldór Ásgrímsson var fljótur til að segja hug sinn í þessu efni. Það endurspeglar vafalaust þá staðreynd, að Framsókn, þar á meðal tveir þingmenn, voru tregir til stuðnings við hið umdeilda frumvarp. Davíð Oddsson þurfti sólarhring til umhugsunar áður en hann féllst á þjóðaratkvæðagreiðslu.

Lögspekingar höfðu þá allir, utan Þór Vilhjálmsson, tekið afstöðu með þjóðaratkvæðagreiðslu, talið hana sjálfsagða og eðlilega í þeirri stöðu, sem nú er uppi. Í Kastljósi sjónvarps ríkisstjórnarinnar neitaði forsætisráðherrann sér um haldreipi Þórs og féllst á sjónarmið utanríkisráðherrans.

Þjóðin hefur því tvö tækifæri til að taka afstöðu til synjunar forsetans, fyrst í sjálfum forsetakosningunum síðar í þessum mánuði. Mikið eða lítið fylgi Ólafs Ragnars Grímssonar forseta í þeim kosningum verður vafalaust túlkað á grundvelli ákvörðunar hans að synja fjölmiðlalögunum.

Ef kosningaþáttaka verður góð í samanburði við fyrri slíkar, þar sem forseti hefur leitað endurkjörs, og ef hann fær þar góða útkomu, má telja líklegt, að hann fái líka stuðning síðar í sumar eða í haust, þegar þjóðin greiðir atkvæði um synjun hans á fjölmiðlalögunum. Þetta er núna líklegast.

Það eina, sem getur kollvarpað þessu mati á framvindu málsins, er, að höfuðsmaður Baugsveldisins verði settur í gæzluvarðhald í millitíðinni á einhverjum þeim forsendum, sem þjóðin tekur þá gildar. Og þær mega þá vera fjandi góðar, annars teldu menn málið vera nýtt dæmi um bulluskap.

Gott er, að þjóðin fær tækifæri til að segja álit sitt á fjölmiðlafrumvarpinu. Enn betra væri, að stjórnmálamenn notuðu tækifærið til að setja á næsta þingi lög um þjóðaratkvæðagreiðslur í mikilvægum málum og að þau lög yrðu síðan notuð til að framkalla slíka málsmeðferð reglulega.

Í Sviss og í Kaliforníu er þjóðaratkvæðagreiðslum beitt sem föstum þætti lýðræðisins. Við hæfi væri, að mál á borð við Kárahnjúkastífluna, öryrkjalögin og aðildina að Evrópska efnahagssvæðinu hefðu fengið slíka meðferð, jafnvel þótt niðurstaðan hefði í ljósi síðari reynslu talizt óhentug.

Þingræðið hefur hér verið að breytast í ráðherraræði og ráðherraræðið í samtal tveggja oddamanna í ríkisstjórn. Þjóðaratkvæðagreiðslur væru vörn gegn slíkum afvegum.

Jónas Kristjánsson

DV
Gyðingarnir fimm

Anthony Zinni er gamall hershöfðingi úr Víetnamstríðinu. Hann hefur mikið verið notaður af bandarískum stjórnvöldum til að slökkva elda í þriðja heiminum. Ríkisstjórn George W. Bush notaði hann fram í október s.l., þegar hann lýsti yfir andstöðu við framvindu hernáms Íraks og þróun mála þar. … Nú hefur Zinni kastað pólitískri sprengju á pólitíkina í Bandaríkjunum. Hann kennir fimm nafngreindum mönnum um stríðið við Írak. Þeir eru allir róttækt hægri sinnaðir í pólitík og allir gyðingar. Þetta eru þeir Dough Feith, Paul Wolfowitz, Lewis Libby, Richard Perle og Elliot Abrams. …
Gyðingarnir fimm

Anthony Zinni er gamall hershöfðingi úr Víetnamstríðinu. Hann hefur mikið verið notaður af bandarískum stjórnvöldum til að slökkva elda í þriðja heiminum. Ríkisstjórn George W. Bush notaði hann fram í október s.l., þegar hann lýsti yfir andstöðu við framvindu hernáms Íraks og þróun mála þar.

Nú hefur Zinni kastað pólitískri sprengju á pólitíkina í Bandaríkjunum. Hann kennir fimm nafngreindum mönnum um stríðið við Írak. Þeir eru allir róttækt hægri sinnaðir í pólitík og allir gyðingar. Þetta eru þeir Dough Feith, Paul Wolfowitz, Lewis Libby, Richard Perle og Elliot Abrams.

Feith og Wolfowitz eru ráðgjafar Donald H. Rumsfeld stríðsmálaráðherra, Lewis Libby er ráðgjafi Dick Cheney varaforseta, Elliot Abrams er ráðgjafi Condoleezza Rice öryggisstjóra og Richard Perle er almennur hugmyndafræðingur stjórnvalda. Rumsfeld, Cheney og Rice hafa síðan eyra Bush.

Hugmyndin, sem Zinni er að reyna að koma á framfæri án þess að segja hana beint, er, að þessir menn séu frekar að gæta hagsmuna Ísraels en Bandaríkjanna. Hann fetar í fótspor Ernest Hollings öldungadeildarþingmanns, sem telur hagsmuni Ísraels hafa ráðið styrjöld Bandaríkjanna gegn Írak.

Það má hafa til marks um þreytu Bandaríkjamanna á þessu tilgangslitla stríði, að hvorki helztu ráðamenn demókrata né helztu ráðamenn repúblikana hafa andmælt Zinni eða Hollings. Sá síðarnefndi segir raunar, að stríðinu sé ætlað að draga kjörfylgi gyðinga frá demókrötum til repúblikana í haust.

Ekki er ástæða til að ætla, að heimspólitískur kapall hafi verið lagður í Ísrael. Hinu er ekki að leyna, að stefna Bush Bandaríkjaforseta hefur verið óvenjulega höll undir Ísrael og Ariel Sharon forsætisráðherra, þótt Sharon hafi hvað eftir annað komið illu af stað á hernumdu svæðunum.

Ekki er nóg með, að Bush styðji Sharon takmarkalaust, heldur hermir bandaríski herinn í Írak eftir ísraelska hernum í Palestínu. Stríðsglæpirnir í Írak minna á stríðsglæpina í Palestínu. Á báðum stöðum eru á ferð ríki, sem telja sig ekki skulda alþjóðasamfélaginu reikningsskil gerða sinna.

Ásakanir Zinni hljóta að beina augum manna að óeðlilegu bandalagi Bandaríkjanna og Ísraels, sem hefur lengi hindrað sættir milli þjóða Vesturlanda annars vegar og þjóða Íslams hins vegar. Stríðið gegn Írak hefur svo framleitt almennt og djúpstætt hatur múslima á “staðföstum” Vesturlandabúum.

Við pólitíska sambúð á hægri kanti stjórnmálanna bætist svo róttækur stuðningur kristinna ofsatrúarmanna í Bandaríkjunum við Ísrael, þar á meðal nokkurra ráðherra í ríkisstjórninni.

Jónas Kristjánsson

DV
Reiðleiðavefurinn opnaður

Opnaður hefur verið reiðleiðavefurinn, sem sagt var frá í síðasta tölublaði Eiðfaxa. Að honum standa Landmælingar Íslands, sem hýsa vefinn á síðu sinni, lmi.is, Vegagerðin og Landssamband hestamannafélaga.

Á þessari kynningarútgáfu vefsins eru einkum leiðir á Reykjanesskaga og Vesturlandi og slæðingur leiða í öðrum landshlutum. Ekki eru á vefnum leiðir, sem bárust samstarfsverkefninu umsvifalaust, þegar það kallaði eftir ferilpunktum ferðamanna á hestum. Væntanlega verður bætt úr því fljótlega, svo að menn haldi áfram að safna leiðum í sarpinn.

Kortin á vefnum gefa kost á mikilli stækkun, allt upp í stærðina á gömlu herforingjaráðskortunum, 1:100.000, er birtast á vefnum sem samfelld heild án áberandi skila milli korta. Menn eiga að geta prentað út kort af svæðum, sem þeir ætla að fara um, þannig að reiðleiðirnar sjáist á kortunum. Ennfremur er hægt að fá reiknaðar vegalengdir milli staða á kortinu.

Þetta er að sjálfsögðu til mikilla þæginda og öryggis fyrir hestaferðamenn. Enn betra hefði verið að geta merkt reiðleið á kortinu og tekið sjálfkrafa upp hnit hennar í einu handaki til að flytja stafrænt yfir í GPS-tæki. Því miður gerir vefurinn þetta ekki kleift enn sem komið er. Það er raunar ekki heldur kleift á kortadiski með reiðleiðum, sem landmælingarnar hafa gefið út og er til sölu í helztu bókabúðum.

Þetta er næsta furðulegur annmarki í ljósi þess, að hnitin eru að baki kortanna. Mikilvægt er, að hestaferðamenn bendi aðstandendum vefssins á þennan annmarka, svo að úr honum verði bætt eins fljótt og auðið er. Kortaskjárinn þarf að verða GPS-vænn, fyrr nær hann ekki fullum tilgangi sínum.

Ýmsir aðrir annmarkar eru á reiðleiðavefnum. Sérstaklega er brýnt að birta skýringatexta og skrár yfir lágmarks tölvubúnað og hugbúnað, sem þarf til að geta opnað vefinn með öllum hans eiginleikum, svo að menn séu ekki að berjast um á hæl og hnakka við að ná sambandi, ef ytri aðstæður leyfa þeim það ekki.

Mörgum hefur gengið illa að ná sambandi við kortaskjáinn á vefnum vegna gamalla tölva, gamalla stýrikerfa, gamalla vafra og gamalla útgáfna af Java-forritinu. Menn gefast upp á vefnum, ef þeir fá ekki leiðbeiningar um, hvað þurfi að hafa við hendina til að geta nýtt sér hann.

Aðstandendur vefsins hafa tekið fram, að þetta sé kynningarútgáfa. Þeir hafa hvatt hestamenn til að senda athugasemdir og ábendingar. Rétt er að verða við þeirri ósk, svo að kortaskjárinn á vefnum verði sem fyrst að vel þróuðu hjálpartæki hestaferða.

Ætlunin er að byggja ekki aðeins upp reiðleiðir, heldur einnig reiðleiðagagnasafn af öllu landinu. Safnið á meðal annars að fela í sér upplýsingar um vöð, brýr, girðingarhlið, reiðgöng, áningarstaði, beitarhólf, heysölu, réttir, hindranir og hesthúsahverfi.

Hér er farið af stað viðfangsefni, sem fyrr eða síðar kemur hestaferðamönnum að ómetanlegu gagni.

Jónas Kristjánsson

Eiðfaxi 6.tbl. 2004
Völdin leka út

Sjá má í frásögn þessa Eiðfaxa á bls. 46 af rifrildi um aðgengi að ættbókarfærslum í WorldFeng, að alþjóðasambandi íslenzkra hestamannafélaga, FEIF, tókst að setja landbúnaðarráðuneytinu stólinn fyrir dyrnar, þegar veita átti Skotum aðgang að kerfinu. Í ráðuneytinu óttuðust menn, að útlönd gengju úr WorldFeng, ef kröfum FEIF yrði ekki hlýtt.

Skotar, sem urðu undir í slagnum, benda á, að Evrópusambandið hafi gefið út reglugerð um ættbækur hrossa, sem WorldFengur standist ekki. Ennfremur hefur skozka sambandið fengið viðurkenningu þarlendra stjórnvalda og Evrópusambandsins, sem hvorki FEIF né WorldFengur hafa fengið. Liggur munurinn í, að Evrópusambandið viðurkennir ekki aðild lokaðra klúbba að slíkum ættbókum. Er þá vísað til þess, að FEIF hefur ekki veitt Skotum aðild.

Af þessu má ráða, að staða Íslands sem upprunalands íslenzka hestsins hefur veikzt og getur enn veikzt vegna merkilega harðrar andstöðu FEIF við sjálfstæðistilburði í Skotlandi og vegna stuðnings Landssambands hestamannafélaga við þessa hörðu andstöðu FEIF. Ráðuneytið og Bændasamtökin verða að hlýða FEIF.

Íslenzkir hestamenn og reiðmenn íslenzkra hesta eru nú orðnir fjölmennari erlendis en hér á landi og geta í auknum mæli farið að segja heimalandinu fyrir verkum. Kannski er það bara málefninu til góðs. En bezt er þá, að Íslendingar hafi meðvitund á undanhaldinu.

Jónas Kristjánsson

Eiðfaxi 6.tbl. 2004
Frábært landsmót

Landsmótið á Hellu var glæsilegra og betur skipulagt en nokkru sinni fyrr. Dagskrárliðir héldu áætlun og voru jafnvel færðir fram. Einkum var þó svæðið betur í stakk búið til að mæta misjöfnu veðri. Aðstæður voru farnar að líkjast því, sem var á landsmótinu í Víðidal, með malbiki og þökum.

Malbikuð göngusvæði voru nýjung í Víðidal árið 2000. Eftir mótið á Hellu verður hér eftir ekki haldið landsmót án þess að göngusvæði, tjaldbotnar og gönguleiðir verði malbikuð og vatnsræst. Þar með eru taldar gönguleiðir milli helztu svæða staðarins. Hér eftir munu landsmót ekki rigna niður í svað.

Tjöldin miklu voru frábær og gefa tóninn um framtíðina, sem byrjaði með reiðhöllinni á landsmótinu í Víðidal. Á Hellu gátu hundruð manna setið samtímis af sér regnskúri sunnudagsmorguns undir þaki í veitinga- og kvöldvökutjöldum. Næst verða áreiðanlega enn víðáttumeiri tjöld í boði.

Bezta nýjungin á Hellu var risaskjárinn á úrslita- og kynbótavellinum, sem gaf ótrúlega skýrar myndir af keppni og tölum. Númeruðu sætin voru líka góð nýjung, þar sem fólk gat gengið að tryggum sætum gegn hóflegu gjaldi. Landsmót verða hér eftir ekki haldin án tveggja risaskjáa og númeraðra stúkusæta.

Veitingarekstur gekk líka betur en oftast áður og verzlunarrekstur var meiri en nokkru sinni fyrr, einkum í vel skipulögðu markaðstorgi, þar sem stórir og smáir aðilar sýndu hlið við hlið. Í næsta skrefi veitinga fjölgar afgreiðslustöðum með mismunandi tegundum veitinga, eins og oft hefur verið á heimsleikum.

Hella er mjög gott landsmótsvæði með löngum hrygg milli tveggja keppnissvæða. Vindheimamelar og Melgerðismelar eru ekki sambærilegir eins og stendur, en má auðvitað laga með töluverðum kostnaði. Með góðu skipulagi stenzt Víðidalurinn hins vegar tæknilega samanburð við Hellu. Greinilegt er þó, að margir vilja fremur halda slík mót í sveit heldur en í borg.

Skrens varð í prótókolli landsmótsins. Hvergi voru nærri forsetahjónin, sem gert hafa mikið fyrir hestamennsku og fengið fjögurra ára umboð þjóðarinnar til viðbótar. Lítið bar á landbúnaðarráðherra, sem gengið hefur berserksgang fyrir hestamennsku síðan hann tók við störfum. Stjórnendur landsmóta verða að stíga varlega í pólitík og siðareglum, þótt vel hafi gengið um skeið.

Eiðfaxi fjallar að þessu sinni eingöngu um þetta frábæra landsmót og um mál, sem komu upp í tengslum við það, svo sem dýralæknaráðstefnuna á Selfossi og reiðleiðakerfi á vefnum, sem opnað var á landsmótinu, svo og bréfaskipti út af aðgengi Skota að WorldFeng.

Jónas Kristjánsson

Eiðfaxi 6.tbl. 2004
Afsakið, afsakið

Devon Largio hefur tölvukeyrt yfirlýsingar ríkisstjórnar George W. Bush Bandaríkjaforseta og fundið 23 mismunandi forsendur stríðsins gegn Írak. Þær snúast um allt milli himins og jarðar, frá meintum gereyðingarvopnum Saddam Hussein yfir í meint getuleysi Sameinuðu þjóðanna við að breiða vestrænt lýðræðiskerfi út um allan heim. … Í viðtali við Washington Post sagðist Largio eftir tveggja ára vinnu ekki hafa komizt að raunverulegri ástæðu stríðsins. Það stafar auðvitað af, að fyrst var ákveðið að fara í stríð og síðan var leitað að afsökunum fyrir þeirri ákvörðun. Þær afsakanir fylgdu því, sem heppilegast og mest sannfærandi var talið á hverjum tíma. …
Afsakið, afsakið

Devon Largio hefur tölvukeyrt yfirlýsingar ríkisstjórnar George W. Bush Bandaríkjaforseta og fundið 23 mismunandi forsendur stríðsins gegn Írak. Þær snúast um allt milli himins og jarðar, frá meintum gereyðingarvopnum Saddam Hussein yfir í meint getuleysi Sameinuðu þjóðanna við að breiða vestrænt lýðræðiskerfi út um allan heim.

Í viðtali við Washington Post sagðist Largio eftir tveggja ára vinnu ekki hafa komizt að raunverulegri ástæðu stríðsins. Það stafar auðvitað af, að fyrst var ákveðið að fara í stríð og síðan var leitað að afsökunum fyrir þeirri ákvörðun. Þær afsakanir fylgdu því, sem heppilegast og mest sannfærandi var talið á hverjum tíma.

New York Times hefur fyrst bandarískra dagblaða beðist afsökunar á þætti sínum við að koma á framfæri hinum ýmsu forsendum stríðsins gegn Írak. Svo virðist sem blaðið hafi ekki fylgt vinnureglum sínum og í þess stað gleypt hráar hinar ýmsu yfirlýsingar CIA, bandarísku leyniþjónustunnar, sem var úti að aka allan aðdraganda stríðsins.

Komið hefur í ljós, að Amad Tsalabi fóðraði leyniþjónustuna á alls konar upplýsingum, sem hún þráði að heyra til að geta fóðrað ríkisstjórn Bandaríkjanna á upplýsingum, sem hún þráði að heyra. Nú segir leyniþjónustan, að Tsalabi hafi í rauninni verið njósnari á vegum Írans. Spurningin er svo, hvort við eigum að trúa henni núna.

Það er hins vegar staðreynd, að vinslit hafa orðið milli bandarísku landstjórnarinnar í Írak og Tsalabi, eins og raunar milli bandarísku landstjórnarinnar og innlendu ráðgjafarnefndarinnar, sem bandaríska landstjórnin skipaði raunar sjálf á sínum tíma. Leppur Bandaríkjanna í Írak hefur þannig reynzt vera skapara sínum ótraustur ráðgjafi.

Enn er spurt, hver eigi að bera ábyrgð á allri þessari vitleysu. Eru það ritstjórar bandarísku stórblaðanna, sem létu fóðra sig á þvættingi? Eru það yfirmenn bandarísku leyniþjónustunnar, sem fóru heljarstökk í tilraunum við að þjónusta ríkisstjórnina? Er það ríkisstjórnin sjálf, einkum forseti landsins og varaforsetinn?

Sennilega var ísraelska leyniþjónustan Mossad upphaflega að verki og hægri sinnaðir hugmyndapáfar á borð við Paul Wolfowitz, sem voru undir áhrifum frá Mossad. Ísraelska leyniþjónustan vildi flækja Bandaríkin inn í vandræði í heimi múslima og hefur svo sannarlega tekizt það. Ísrael var þúfan, sem velti bandaríska fjallinu.

New York Times hefur beðizt afsökunar á aðild sinni að ruglinu, sem hefur skaðað mannkyn, vestrænt samstarf og Bandaríkin, sem nú hafa beðið þvílíkt skipbrot í hernaði, að þau geta ekki farið í fleiri stríð næstu árin. En bandarísk leyniþjónusta og ráðherrar hafa ekki beðizt afsökunar og ekki heldur leyniþjónusta og ráðamenn Ísraels.

Enn er haldið áfram að ljúga að okkur. Enn eru Bush og Blair hástöfum að selja stríð, sem var til þess fallið að magna hættu á hryðjuverkum á Vesturlöndum og grafa undan einingu Vesturlanda.

Jónas Kristjánsson

DV
Kína og Indland

Afstaða alþjóðlegs fjármagns til Kína og Indlands er bezta dæmið um heimsku þess. Allir vilja fjárfesta í Kína, en enginn vill fjárfesta í Indlandi. Samt sýnir reynslan mun betri árangur af fjárfestingum í Indlandi, sem hefur miklu betra dómskerfi og margfalt betra bankakerfi en Kína. … Reynsla íslenzks fjármagns er hin sama. Fræg er sagan af lakkrísverksmiðjunni, sem Íslendingar ætluðu að reka í Kína með stuðningi íslenzkra stjórnvalda. Samstarfsaðilarnir þar í landi reyndust ekki vera nógu traustir og fyrirtækið varð gjaldþrota nokkurn vegin um leið og því var hleypt af stað. …
Kína og Indland

Afstaða alþjóðlegs fjármagns til Kína og Indlands er bezta dæmið um heimsku þess. Allir vilja fjárfesta í Kína, en enginn vill fjárfesta í Indlandi. Samt sýnir reynslan mun betri árangur af fjárfestingum í Indlandi, sem hefur miklu betra dómskerfi og margfalt betra bankakerfi en Kína.

Reynsla íslenzks fjármagns er hin sama. Fræg er sagan af lakkrísverksmiðjunni, sem Íslendingar ætluðu að reka í Kína með stuðningi íslenzkra stjórnvalda. Samstarfsaðilarnir þar í landi reyndust ekki vera nógu traustir og fyrirtækið varð gjaldþrota nokkurn vegin um leið og því var hleypt af stað.

Samanburðurinn milli Kína og Indlands skiptir máli, því að þetta eru tvö langfjölmennustu ríki í heiminum, með meira en milljarð íbúa hvort um sig. Kína er enn kommúnistaríki, þar sem myrkur hvílir yfir kerfinu, en Indland er gamalt krataríki, sem hefur fetað rólega inn í markaðshagkerfið.

Indland er lýðræðisríki, þar sem valdhafar eru sendir heim í kosningum, nú síðast fyrir mánuði, þegar Kongress-flokkurinn komst aftur til valda og gerði Manmohan Singh, föður markaðshagkerfisins í landinu, að forsætisráðherra. Í Kína eru valdhafar aldrei sendir heim í frjálsum kosningum.

Fyrirtæki, sem skila hagnaði í Kína, eru flest erlend. Innlendu stórfyrirtækin eru yfirleitt rekin með miklum halla, sem er fjármagnaður með bankalánum. Þetta rugl verður seint gert upp, því að það mundi verða ávísun á kreppu í landinu. Indversk fyrirtæki eru hins vegar mörg hver öflug.

Indland er meira eða minna gegnsætt ríki að vestrænum hætti, síðan Manmohan Singh var þar fjármálaráðherra 1991. Frá þeim tíma hefur verið 5% hagvöxtur í landinu, núna 8%. Singh telur, að 6,5% hagvöxtur verði til frambúðar, enda er Indland komið í fremstu röð ríkja heims í tölvuiðnaði.

Alþjóðlegt fjármagn hefur ekki næga yfirsýn. Það sogast að ríkjum, þar sem eru svokallaðir sterkir leiðtogar, sem halda þjóðum sínum í skefjum með harðri hendi. Það áttar sig ekki á, að einhvern tíma hlýtur að koma að því, að fólkið rísi upp gegn kvölurum sínum og þeim, sem hafa stutt kvalarana. Indverjar gera slíkt í kosningum. Nú unnu veraldlega sinnuð öfl sigur í kosningunum gegn trúarofstækisflokkum hindúa. Flokksmenn Atal Bihari Vajapayee höfðu reynt að siga kjósendum á múslíma, sem eru fjölmennir í landinu. Það tókst ekki, indverskir kjósendur höfnuðu trúarofstækisflokkum.

Indland er fjölbreytt land sárustu fátæktar og mikils ríkidæmis, sem reynir að nota vestrænt hagkerfi með góðum árangri. Það hefur sigrazt á vanda, sem kraumar enn í Kína.

Jónas Kristjánsson

DV
Pyndingar að ofan

Rætur pyndinga bandaríska hersins í Írak liggja í verkefni, sem trúarofstækismaðurinn George W. Bush Bandaríkjaforseti fól trúarofstækismanninum John Ashcroft dómsmálaráðherra snemma árs 2001, þegar Bush var nýtekinn við völdum. Verkefnið fólst í að finna leiðir til að kvelja óvinina. … Að verkefninu vann mest John Yoo prófessor, sem gegnir svipuðu hlutverki fyrir bandarísku ríkisstjórnina og Jón Steinar Gunnlaugsson gegnir fyrir þá íslenzku, að finna einhverja langsótta þrætubók til að rökstyðja löglausar ákvarðanir, sem valdasjúkar ríkisstjórnir vilja taka. …
Pyndingar að ofan

Rætur pyndinga bandaríska hersins í Írak liggja í verkefni, sem trúarofstækismaðurinn George W. Bush Bandaríkjaforseti fól trúarofstækismanninum John Ashcroft dómsmálaráðherra snemma árs 2001, þegar Bush var nýtekinn við völdum. Verkefnið fólst í að finna leiðir til að kvelja óvinina.

Að verkefninu vann mest John Yoo prófessor, sem gegnir svipuðu hlutverki fyrir bandarísku ríkisstjórnina og Jón Steinar Gunnlaugsson gegnir fyrir þá íslenzku, að finna einhverja langsótta þrætubók til að rökstyðja löglausar ákvarðanir, sem valdasjúkar ríkisstjórnir vilja taka.

Yoo og aðrir sérfræðingar fundu út þá langsóttu þrætubók, að Bandaríkin gætu neitað að taka mark á Genfarsáttmálanum um meðferð stríðsfanga og neitað að taka þátt í nýja Alþjóðlega stríðsglæpadómstólnum í Haag. Á grundvelli þessa mannhaturs að ofan hófst vítahringur bandarísks ofbeldis og pyndinga.

Á þessu stigi kom Donald Rumsfeld stríðsmálaráðherra til skjalanna. Trúarofstækismaðurinn William Boykin hershöfðingi var fenginn til að skipuleggja einskismannsland í fangabúðum Bandaríkjanna í Guantánamo, þar sem hundruðum manna var haldið án dóms og laga á grundvelli þrætubókar lögfræðinga.

Boykin er frægur fyrir ferðir sínar um Bandaríkin, þar sem hann prédikar krossferð gegn trúarbrögðum Satans, þar sem öll meðöl séu heimil sannkristnum. Á þeim grundvelli var hann síðan sendur til Afganistans til að skipuleggja illa meðferð stríðsfanga og loks til Íraks í sömu erindagerðum.

Að málinu kemur einnig Ricardo Sanchez, yfirmaður herafla Bandaríkjanna í Írak. Hann gegndi þar svipuðu hlutverki og Donald Rumsfeld í Guantánamo, undirritaði tilskipanir um aðferðir við yfirheyrslur, sem fóru úr böndum. Nýjustu fréttir herma, að hann hafi sjálfur horft á pyndingarnar.

Allt ferlið var skipulagt að ofan og verður rakið beint til sjálfs Bandaríkjaforseta, sem setti það í gang, hvattur af Dick Cheney varaforseta, sem er hinn illi andi að baki vitgranns forseta. Pyndingarnar í Írak eru stjórnarstefna, sem á sér hliðstæður bæði í Afganistan og Guantánamo.

Það bætir svo ekki úr skák, að hermenn Bandaríkjanna eru atvinnumenn, að nokkru leyti úrhrök, sem ekki geta unnið heiðarlega vinnu og leita í faðm hersins í leit að góðu lifibrauði. Mikið af þessu fólki er sjúkt af bandarískri aðdáun á ofbeldi og kynórum, lifir í heimi kvikmyndanna.

Við þekkjum afleiðingarnar. Ástandið í Írak er orðið verra en það var hjá Saddam Hussein og ástandið í Afganistan er orðið verra en það var hjá talibönum. Hvarvetna verða til herir fórnardýra, sem hata bandalag “hinna viljugu ríkja”.

DV
Bullurnar

Einn úr klíkunni hefur samið óháð lögfræðiálit til stuðnings ráðherrum. Hann er orðinn prófessor og skiptir tíma sínum milli hnitmiðaðra og innrammaðra greina í Mogganum til varnar Hinum Mikla og ruddalegra mannlýsinga í fleiri bréfum en því eina, sem hengt var upp á töflu í Verzlunarskólanum. … Annar prófessor skiptir líka tíma sinum milli hnitmiðaðra og innrammaðra greina í Mogga til varnar Hinum Mikla og annarra skrifa, sem felast í að klippa og líma saman að nýju texta annarra manna og þykjast hafa skrifað hann sjálfur. Hann telur þetta eðlilegt og sjálfsagt, hafið yfir lög og rétt. … Þriðji var einu sinni ráðherraígildi sem fréttastjóri ríkissjónvarpsins. …